b'\n_START_ARTICLE_\nNevropatska bole\xc4\x8dina\n_START_SECTION_\nDelitev\n_START_PARAGRAPH_\nNevropatsko bole\xc4\x8dino delimo na obkrajno (periferno), kadar je posledica po\xc5\xa1kodbe obkrajnega \xc5\xbeiv\xc4\x8devja (npr. diabeti\xc4\x8dna nevropatija, pasovec, nevralgija trivejnega \xc5\xbeivca) in osrednjo (centralno), kadar jo povzro\xc4\x8di po\xc5\xa1kodba osrednjega \xc5\xbeiv\xc4\x8devja (npr. po kapi, po po\xc5\xa1kodbi hrbtenja\xc4\x8de, fantomska bole\xc4\x8dina po amputaciji). Obkrajna nevropatska bole\xc4\x8dina nastane zaradi okvare korenin ali hrbtenja\xc4\x8dnih (spinalnih) \xc5\xbeivcev, najpogosteje na mestu oz. v vi\xc5\xa1ini okvare, medtem ko osrednja nevropatska bole\xc4\x8dina nastopa prete\xc5\xbeno na zgornjih ali spodnjih udih.\n_START_SECTION_\nVzroki\n_START_PARAGRAPH_\nOsrednjo nevropatsko bole\xc4\x8dino lahko povzro\xc4\x8dijo po\xc5\xa1kodba hrtenja\xc4\x8de, multipla skleroza, in nekatere oblike mo\xc5\xbeganske kapi. Najpogostej\xc5\xa1i vzroki obkrajne nevropatske bole\xc4\x8dine so sladkorna bolezen (glej diabeti\xc4\x8dna nevropatija) in druge presnovne bolezni ter pasovec, nevropatije zaradi oku\xc5\xbebe s HIV-om, toksini, motnje v preskrbi organizma z dolo\xc4\x8denimi hranilnimi snovmi, imunske bolezni ter fizi\xc4\x8dne po\xc5\xa1kodbe \xc5\xbeiv\xc4\x8dnih vlaken. Obkrajno nevropatsko bole\xc4\x8dino lahko povzro\xc4\x8dijo tudi rakave bolezni, kadar se na primer tumor vra\xc5\xa1\xc4\x8da, po\xc5\xa1koduje ali pretisne dolo\xc4\x8dene \xc5\xbeiv\xc4\x8dne niti, lahko pa je nevropati\xc4\x8dna bole\xc4\x8dina tudi ne\xc5\xbeeleni u\xc4\x8dinek kemoterapevtskega zdravljenja raka.\n_START_SECTION_\nZdravljenje\n_START_PARAGRAPH_\nZa zdravljenje nevropatske bole\xc4\x8dine se uporabljajo protibole\xc4\x8dinska zdravila. Izbira zdravila prvega izbora za zdravljenje nevropatske bole\xc4\x8dine temelji na mnogih dejavnikih, kot so: patofiziologija bole\xc4\x8dine, so\xc4\x8dasne bolezni (npr. sladkorna bolezen, sr\xc4\x8dno\xc5\xbeilne bolezni), sou\xc4\x8dinkovanje z drugimi zdravili, farmakokinetika in farmakodinamika in mo\xc5\xbenost ne\xc5\xbeelenih u\xc4\x8dinkov zdravil._NEWLINE_Pri blagi nevropatski bole\xc4\x8dini se uporabljajo neopioidni analgetiki (nesteroidni antirevmatiki (NSAR), paracetamol ali metamizol), pri zmerni nevropatski bole\xc4\x8dini kombinacija neopioidnega in \xc5\xa1ibkega opioidnega analgetika (npr. tramadol, kodein), pri hudi nevropatski bole\xc4\x8dini pa kombinacija neopioidnega in mo\xc4\x8dnega opioidnega analgetika (npr. morfin, fentanil). Na vseh stopnjah zdravljenja nevropatske bole\xc4\x8dine uporabimo \xc5\xa1e dodatna zdravila, npr. antidepresive, antiepileptike._NEWLINE_Antidepresivi dose\xc5\xbeejo analgeti\xc4\x8dni u\xc4\x8dinek pri odmerkih, ni\xc5\xbejih od antidepresivnih. Njihovo protibole\xc4\x8dinsko delovanje naj bi bilo posledica zaviranja ponovnega privzema noradrenalina, antagonisti\xc4\x8dnega delovanja na histaminske receptorje in receptorje NMDA, zaviranje \xce\xb1-adrenergi\xc4\x8dnih receptorjev ali zaviranje aktivnosti C-vlaken v hrbtenja\xc4\x8di._NEWLINE_Antiepileptiki imajo razli\xc4\x8dne mehanizme protibole\xc4\x8dinskega delovanja. Fenitoin, karbamazepin in lamotrigin zavirajo natrijeve kanal\xc4\x8dke, pri tem lamotrigin zavira tudi izlo\xc4\x8danje glutamata in drugih vzburjevalnih (ekscitatornih) aminokislin. Valproat zvi\xc5\xa1a koncentracijo zaviralne (inhibitorne) aminokisline GABA, gabapentin in pregabalin pa zavirajo napetostne kalcijeve kanal\xc4\x8dke, ki prena\xc5\xa1ajo signale, spro\xc5\xbeene z aktivacijo receptorjev NMDA._NEWLINE_Pri lokalizirani nevropatski bole\xc4\x8dini je lahko u\xc4\x8dinkovito dajanje lokalnih anestetikov, na primer v obliki lidokainskega obli\xc5\xbea.'